Document ID: 32007R0801

KOMISIJAS REGULA (EK) Nr. 801/2007
(2007. gada 6. jūlijs)
par Regulas (EK) Nr. 1013/2006 III vai IIIA pielikumā uzskaitītu atsevišķu atkritumu eksportu reģenerācijai uz valstīm, uz kurām neattiecas ESAO Lēmums par atkritumu pārrobežu pārvietošanas kontroli
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem (1) un jo īpaši tās 37. panta 2. punktu,
apspriedusies ar attiecīgajām valstīm,
tā kā:
(1)
Atbilstīgi Regulas (EK) Nr. 1013/2006 37. panta 1. punktam Komisija nosūtīja rakstisku pieprasījumu katrai valstij, uz kuru neattiecas ESAO Padomes lēmuma C(2001)107/galīgā redakcija, ar ko pārskata Lēmuma C(92)39/galīgo redakciju par reģenerācijai paredzēto atkritumu pārrobežu pārvietošanas kontroli, prasot rakstisku apstiprinājumu, ka minētās regulas III vai IIIA pielikumā uzskaitītos atkritumus, kuru eksports nav aizliegts saskaņā ar tās 36. pantu, var no Kopienas eksportēt reģenerācijai šajā valstī un prasot norādes par galamērķa valstī veicamo kontroles procedūru, ja tāda paredzēta.
(2)
Šajos pieprasījumos katrai valstij lūdza norādīt, vai tā ir izvēlējusies aizliegumu vai iepriekšēja rakstiska paziņojuma un piekrišanas procedūru vai arī tā neveiks minēto atkritumu kontroli.
(3)
Uz rakstiskajiem pieprasījumiem Komisija ir saņēmusi atbildes no Alžīrijas, Andoras, Argentīnas, Botsvānas, Baltkrievijas, Čīles, Filipīnām, Gajānas, Indijas, Kostarikas, Krievijas Federācijas, Ķīnas, Ķīnas (Honkongas), Lihtenšteinas, Moldova, Omānas, Peru, Šrilankas, Taivānas, Taizemes, Vjetnamas.
(4)
Dažas valstis nav sniegušas rakstisku apstiprinājumu, ka uz tām no Kopienas var eksportēt atkritumus reģenerācijai. Tāpēc saskaņā ar Regulas (EK) Nr. 1013/2006 37. panta 2. punkta otro daļu uzskata, ka šīs valstis ir izvēlējušās iepriekšējas rakstiskas piekrišanas procedūru.
(5)
Šīs regulas noteikumiem jāaizstāj noteikumi Komisijas 1999. gada 12. jūlija Regulā (EK) Nr. 1547/1999, ar kuru atbilstīgi Padomes Regulai (EEK) Nr. 259/93 nosaka kontroles procedūras, kas piemērojamas konkrētu atkritumu veidu sūtīšanai uz valstīm, uz kurām neattiecas ESAO Lēmuma C(92)39 galīgā redakcija (2). Tāpēc jāatceļ Regula (EK) Nr. 1547/1999,
IR PIEŅĒMUSI ŠO REGULU.
1. pants
Eksportējot Regulas (EK) Nr. 1013/2006 III vai IIIA pielikumos uzskaitītos atkritumus, kuru eksports nav aizliegts saskaņā ar tās 36. pantu, reģenerācijai uz valstīm, uz kurām neattiecas ESAO Lēmums, ievēro procedūru, ko izvēlējusies attiecīgā valsts:
a)
aizliegumu;
b)
iepriekšēja rakstiska paziņojuma un piekrišanas procedūru vai
c)
bez kontroles galamērķa valstī,
kā norādīts pielikumā.
2. pants
Ar šo atceļ Komisijas Regulu (EK) Nr. 1547/1999.
3. pants
Šī direktīva stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 6. jūlijā

Labels: 10
3
5
20